CELEX: 52021PC0671
Language: sl
Date: 2021-11-03
Title: Predlog SKLEP SVETA o stališču, ki se v imenu Evropske unije zastopa na 32. zasedanju Skupščine Mednarodne pomorske organizacije glede sprejetja sprememb smernic v okviru usklajenega sistema za pregled in izdajo spričeval

EVROPSKA KOMISIJA
            Bruselj, 3.11.2021
            COM(2021) 671 final
            2021/0352(NLE)
            
            Predlog
            SKLEP SVETA
            o stališču, ki se v imenu Evropske unije zastopa na 32. zasedanju Skupščine Mednarodne pomorske organizacije glede sprejetja sprememb smernic v okviru usklajenega sistema za pregled in izdajo spričeval
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o stališču, ki se v imenu Unije zastopa na 32. zasedanju Skupščine Mednarodne pomorske organizacije (v nadaljnjem besedilu: IMO), ki se bo odvijalo prek spleta od 6. do 15. decembra 2021. 
            
            
               Skupščina IMO naj bi na 32. zasedanju sprejela osnutek smernic za pregled v okviru usklajenega sistema za pregled in izdajo spričeval (v nadaljnjem besedilu: HSSC) iz leta 2021 in razveljavila Resolucijo Skupščine A.1140(31), s katero je Skupščina IMO na 31. zasedanju sprejela smernice za pregled v okviru HSSC iz leta 2019.
            
            
               2.Ozadje predloga
            
            
               2.1.Konvencija o Mednarodni pomorski organizaciji 
            
            
               S Konvencijo o Mednarodni pomorski organizaciji je ustanovljena Mednarodna pomorska organizacija. Namen IMO je zagotoviti forum za sodelovanje na področju urejanja in praks v zvezi s tehničnimi zadevami vseh vrst, ki vplivajo na ladijski promet v mednarodni trgovini. Poleg tega si prizadeva spodbujati splošno sprejetje najvišjih izvedljivih standardov v zadevah pomorske varnosti, učinkovitosti plovbe ter preprečevanja in nadzora onesnaževanja morja z ladij ob spodbujanju enakih konkurenčnih pogojev. Obravnava tudi povezane upravne in pravne zadeve.
            
            
               Konvencija je začela veljati 17. marca 1958.
            
            
               Vse države članice so pogodbenice Konvencije. 
            
            
               2.2.Mednarodna pomorska organizacija 
            
            
               IMO je specializirana agencija Združenih narodov, pristojna za varnost ladijskega prometa in preprečevanje onesnaževanja morja z ladij. Je svetovni organ za določanje standardov za varnost in okoljsko učinkovitost mednarodnega ladijskega prometa. Njena glavna vloga je oblikovati regulativni okvir za industrijo ladijskega prometa, ki je pravičen in učinkovit ter splošno sprejet in izvajan. 
            
            
               Vse države lahko postanejo članice IMO in vse države članice EU imajo članstvo v IMO. Odnosi EU z IMO temeljijo predvsem na Sporazumu o sodelovanju, ki sta ga leta 1974 sklenili Medvladna pomorska posvetovalna organizacija (IMCO) in Komisija Evropskih skupnosti.
            
            
               Skupščina IMO je upravljavski organ organizacije. Sestavljajo jo vse države članice IMO, sestane pa se vsako drugo leto in lahko sprejema ukrepe, dogovorjene v vseh petih glavnih odborih IMO. Med temi petimi odbori sta Odbor za pomorsko varnost (v nadaljnjem besedilu: MSC) in Odbor za varstvo morskega okolja (v nadaljnjem besedilu: MEPC).
            
            
               2.3.Predvideni akt Skupščine IMO 
            
            
               Skupščina IMO naj bi na 32. zasedanju od 6. do 15. decembra 2021 sprejela spremembe smernic v okviru usklajenega sistema za pregled in izdajo spričeval.
            
            
               Namen predvidenih sprememb je posodobiti smernice, da bodo odražale zahteve, ki izhajajo iz sprememb ustreznih obveznih instrumentov, ki začnejo veljati do vključno 31. decembra 2021. 
            
            
               3.Stališče, ki se zastopa v imenu Unije
            
            
               3.1.Sprejetje smernic za pregled v okviru usklajenega sistema za pregled in izdajo spričeval iz leta 2021 ter razveljavitev Resolucije A.1140(31)
            
            
               Pododbor za izvajanje pravnih instrumentov s strani držav zastave, predhodnik pododbora za izvajanje instrumentov IMO, se je dogovoril, da bo redno pregledoval smernice za pregled v okviru HSSC. Smernice za pregled se zato posodabljajo na vsakem zasedanju Skupščine IMO. Zadnja različica smernic za pregled je vključena v Resolucijo A.1140(31) in je bila sprejeta na 31. zasedanju Skupščine leta 2019. 
            
         
         
            
               Pododbor za izvajanje instrumentov IMO je na 6. zasedanju ustanovil korespondenčno skupino za pregled smernic za pregled v okviru HSSC in določil neizčrpen seznam obveznosti v okviru instrumentov, ki se nanašajo na Kodeks o izvajanju instrumentov IMO, to delo pa je usklajevala Kitajska. Enako je bilo storjeno na prejšnjih zasedanjih zadevnega pododbora. 
            
            
               Korespondenčna skupina je bila pozvana, naj še naprej pripravlja osnutke sprememb smernic za pregled. Te spremembe izhajajo iz sprememb ustreznih obveznih instrumentov, ki naj bi začele veljati do vključno 31. decembra 2021 ob upoštevanju izidov zasedanj MEPC in MSC. Sprejetje posodobljenih smernic za pregled v okviru HSSC in razveljavitev Resolucije A.1140(31), ki vsebuje obstoječe smernice, bosta odobrena na 104. zasedanju MSC in 77. zasedanju MEPC. Po odobritvi v obeh odborih bo osnutek resolucije predložen v sprejetje na 32. zasedanju Skupščine. 
            
            
               Redni pregled zagotavlja, da so smernice za pregled v okviru HSSC še naprej posodobljene. V posodobitvi, ki bo sprejeta, je med drugim pojasnjeno, da se lahko primarne baterije s pretečeno življenjsko dobo, ki izpolnjujejo zahteve iz odstavka 12.6 priloge k Resoluciji MSC.149(77), uporabljajo le za pregled in preverjanje delovanja dvosmerne VHF radiotelefonske naprave. Unija bi zato morala podpreti te spremembe, saj bodo zagotovile, da se v smernicah za pregled upošteva nov razvoj dogodkov.
            
            
               3.2.Ustrezna zakonodaja EU in pristojnost EU
            
            
               Uredba (ES) št. 391/2009
                  1
                določa skupna pravila in standarde za organizacije za tehnični nadzor in pregled ladij. Merilo iz točke 7(k) dela B Priloge I k Uredbi zahteva, da priznana organizacija zagotovi, da se predpisani pregled in tehnični nadzor izvajata v skladu s smernicami za pregled v okviru usklajenega sistema za pregled in izdajo spričeval, ki jih je sprejela IMO.
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Člen 218(9) PDEU se uporablja ne glede na to, ali je Unija članica organa ali pogodbenica sporazuma
                  2
               .
            
            
               Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka po mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“
                  3
               .
            
            
               4.1.2.Uporaba v obravnavanem primeru
            
            
               Skupščina IMO je organ, vzpostavljen s sporazumom, in sicer s Konvencijo o Mednarodni pomorski organizaciji.
            
            
               Akt, k sprejetju katerega je Skupščina pozvana, je akt s pravnim učinkom. Predvideni akt lahko odločilno vpliva na vsebino Uredbe (ES) št. 391/2009 Evropskega parlamenta in Sveta z dne 23. aprila 2009 o skupnih pravilih in standardih za organizacije za tehnični nadzor in pregled ladij. To pa zato, ker zahteva, da priznana organizacija zagotovi, da se predpisani pregled in tehnični nadzor izvajata v skladu s smernicami za pregled v okviru usklajenega sistema za pregled in izdajo spričeval, ki jih je sprejela IMO.
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
         
         
            
               Glavni cilj in vsebina predvidenega akta se nanašata na pomorski promet. Materialna pravna podlaga za predlagani sklep je torej člen 100(2) PDEU.
            
            
               4.3.Zaključek
            
            
               Pravna podlaga predlaganega sklepa bi moral biti člen 100(2) PDEU v povezavi s členom 218(9) PDEU.
            
            
               2021/0352 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa na 32. zasedanju Skupščine Mednarodne pomorske organizacije glede sprejetja sprememb smernic v okviru usklajenega sistema za pregled in izdajo spričeval
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 100(2) PDEU v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Konvencija o Mednarodni pomorski organizaciji (v nadaljnjem besedilu: IMO) je začela veljati 17. marca 1958. 
            
            
               (2)IMO je specializirana agencija Združenih narodov, pristojna za varnost pomorskega prometa ter preprečevanje onesnaževanja morja in zraka z ladij. Vse države članice Unije so članice IMO. Unija ni članica IMO.
            
            
               (3)V skladu s členom 15(j) Sporazuma lahko Skupščina članicam v sprejetje predlaga predpise in smernice za države članice glede pomorske varnosti, preprečevanja in nadzora onesnaževanja morja z ladij in drugih zadev v zvezi z vplivom pomorskega prometa na morsko okolje, ki so Organizaciji dodeljene na podlagi ali v okviru mednarodnih instrumentov, ali spremembe teh predpisov in smernic, ki so ji bile predložene. 
            
            
               (4)Skupščina IMO bo na 32. zasedanju od 6. do 15. decembra 2021 sprejela smernice za pregled v okviru usklajenega sistema za pregled in izdajo spričeval (v nadaljnjem besedilu: HSSC) iz leta 2021 ter razveljavila Resolucijo Skupščine IMO A.1140(31), ki vsebuje smernice za pregled v okviru HSSC iz leta 2019.
            
            
               (5)Primerno je določiti stališče, ki se v imenu Unije zastopa na 32. zasedanju Skupščine IMO, saj bodo lahko spremembe smernic za pregled v okviru HSSC odločilno vplivale na vsebino prava Unije, in sicer Uredbe (ES) št. 391/2009 Evropskega parlamenta in Sveta z dne 23. aprila 2009 o skupnih pravilih in standardih za organizacije za tehnični nadzor in pregled ladij. 
            
            
               (6)Sprejetje smernic za pregled v okviru HSSC iz leta 2021 in razveljavitev smernic za pregled v okviru HSSC iz leta 2019 sta del rednega pregleda. Unija bi zato morala podpreti te spremembe, saj bodo zagotovile, da bodo smernice za pregled v okviru HSSC še naprej posodobljene.
            
            
               (7)Stališče Unije izrazijo države članice Unije, ki so članice Skupščine IMO in delujejo skupno –
            
            
               SPREJEL NASLEDNJI SKLEP:
            
            
               Člen 1
            
         
         
            
               Stališče, ki se v imenu Unije zastopa na 32. zasedanju Skupščine Mednarodne pomorske organizacije (v nadaljnjem besedilu: IMO), je strinjanje s sprejetjem smernic za pregled v okviru usklajenega sistema za pregled in izdajo spričeval iz leta 2021, kot je določeno v oddelku 8 dokumenta III 7/17/Add.1 in prilogi 6 k navedenemu dokumentu, ter s posledično razveljavitvijo Resolucije Skupščine IMO A.1140(31).
            
            
               Člen 2
            
            
               Stališče iz člena 1 izrazijo države članice Unije, ki so članice Skupščine IMO in delujejo skupno.
            
            
               Člen 3
            
            
               Ta sklep je naslovljen na države članice.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        Uredba (ES) št. 391/2009 Evropskega parlamenta in Sveta z dne 23. aprila 2009 o skupnih pravilih in standardih za organizacije za tehnični nadzor in pregled ladij; UL L 131, 28.5.2009, str. 11.
               
               
                  
                     (2)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točka 64. 
               
               
                  
                     (3)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točke 61 do 64.